На основу члана 32.став Закона о локалној самоуправи („Службени гласник РС“, број 129/2007, 83/2014 - др. закон, 101/2016 – др. закон и 47/2018) и на основу члана 40. и члана 152. Статута општине Владичин Хан, („Службени Гласник Града Врања“, број 4/2019), Скупштина општине Владичин Хан, на седници одржаној 07.04. 2019. године, доноси

**Правилник**

**o утврђивању јавног интереса**

I ОСНОВНЕ ОДРЕДБЕ

**Садржина Правилника**

**Члан 1.**

Овим Правилником ближе се уређује поступак утврђивања и преиспитивања области од јавног интереса, и поступак утврђивања приоритетних области од јавног интереса у општини Владичин Хан.

**Примена Правилника**

**Члан 2**

Овај правилник примењује се приликом финансирања и суфинансирања програма, пројеката и активности од јавног интереса, средствима из буџета општине Владичин Хан, а нарочито програма и пројеката која спроводе удружења и који следе јавне потребе општине Владичин Хан, у складу са општим актима општине Владичин Хан.

**Поступак утврђивања области од јавног интереса**

**Члан 3.**

Области од јавног интереса на територији општине Владичин Хан утврђују се у поступку консултација са циљним групама и осталим заинтересованим странама у општини Владичин Хан, као и на основу сагледавања друштвених и економских потреба општине Владичин Хан.

Области од јавног интереса на територији општине Владичин Хан утврђују се на основу закључака из процеса консултација из члана 4. овог Правилника и закључака анализе друштвених и економских потреба на територији општине Владичин Хан из члана 5. овог правилника.

**Поступак консултација**

**Члан 4.**

Општинско веће Општине Владичин Хан иницира и води поступак консултација у циљу утврђивања области од јавног интереса на територији општинеВладичин Хан .

Општинско веће може формирати и радну групу за утврђивање области од јавног интереса на територији општине Владичин Хан, где морају бити заступљени представници свих циљних група и заинтересованих страна из члана 2. овог правилника.

Општинско веће је дужно да омогући учешће представника свих циљних група из реда грађана и привредних субјеката, организација цивилног друштва, научно-истраживачких, струковних и других организација, као и представника локалних власти и институција и осталих заинтересованих страна у поступку консултација из става 1. овог члана.

Поступак консултација спроводи се тако што Општинско веће организује састанке на које позива представнике свих циљних група и осталих заинтересованих страна,фокус групе, интервјуе и анкетирање циљних група и осталих заинтересованих страна из става 3. овог члана.

Обавештење о почетку поступка консултација из става 1. овог члана, као и начину и терминима одржавања консултација из става 4. овог члана, Општинско веће објављује на интернет страни и огласној табли општине, најмање седам дана пре датума одржавања консултација.

Општинско веће организује јавну расправу у циљу утврђивања области од јавног интереса на територији општине Владичин Хан, у складу са законом који уређује плански систем.

Током поступка консултације и јавне расправе, Општинско веће општине Владичин Хан све примљене коментаре, мишљења и предлоге циљних група и осталих заинтересованих страна о областима од јавног интереса и приоритетним областима од јавног интереса у општине Владичин Хан, прикупља на структуриран и транспарентан начин.

Општинско веће општине Владичин Ханје дужно да размотри сва мишљења, коментаре и сугестије циљних група и заинтересованих страна који су изнети током поступка консултација и јавне расправе.

Општинско веће информишe учеснике консултација и јавне расправе о резултатима спроведених консултација и јавне расправе, а посебно о разлозима због којих одређене сугестије нису усвојене.

Општинско веће сачињава извештај о спроведеним консултацијама и извештај о спроведеној јавној расправи.

Извештај о спроведеним консултацијама садржи информације о исходу спроведених консутлација, а нарочито податке о консултованим странама, обиму и методима консултација, питањима о којима се расправљало током консултација, затим мишљењима, сугестијама и коментарима који су узети у разматрање и онима који нису уважени, као и о разлозима за њихово неприхватање.

Извештај о спроведеној јавној расправи садржи информације о исходу спроведене јавне расправе, а нарочито податке о учесницима јавне расправе, обиму јавне расправе, питањима о којима се расправљало током јавне расправе, затим мишљењима, сугестијама и коментарима који су узети у разматрање и онима који нису уважени, као и о разлозима за њихово неприхватање.

Општинско веће дужноје да извештај о спроведеним консултацијамаи извештај о спроведеној јавној расправи објави на интернет страници и огласној табли Општинске управе најкасније у року од 15 дана од дана завршетка консултација, односно јавне расправе.

**Анализа друштвених и економских потреба на територији општине Владичин Хан**

**Члан 5.**

Општинско веће анализира друштвене и економске потребе на територији општине Владичин Хан на бази сагледавања приоритета развоја општине Владичин Хан садржаних у важећим планским документима општине Владичин Хан, као што су план развоја општине Владичин Хан, стратегије, акциони планови и програми општине Владичин Хан.

**Поступак утврђивања приоритетних области од јавног интереса**

**Члан 6.**

На основу области од јавног интереса на територији општине Владичин Хан установљених у поступку из члана 4. овог правилника, утврђују се приоритетне области од јавног интереса за које ће бити финансирани програми, пројекти и активности средствима из буџета општине Владичин Хану наредном периоду од две године.

Одлуку о приоритетним областима од јавног интереса из става 1. овог члана доноси Скупштина општине на предлог Општинског већа изведеног из извештаја о спроведеним консултацијама, извештаја о спроведеној јавној расправи и анализе друштвених и економских потреба на територији општине Владичин Хан.

Одлуку из става 2. овог члана, Општинско веће објављује на интернет страни и огласној табли општине Владичин Хан.

Одлука из става 2. овог члана, поред утврђених приоритетних области од јавног интереса за двогодишњи период, мора да садржи циљеве и показатеље остваривања циљева за период за који се доноси.

**Дефинисање приротетних области од јавног интереса**

**Члан 7.**

Приликом дефинисања приоритетних области од јавног интереса, неопходно је дефинисати циљну групу и њене конкретне потребе, односно проблеме на које треба усмерити задовољење јавног интереса кроз спровођење програма, пројеката и активности финансираних средствима из буџета општине Владичин Хан.

Крајњи корисници јавног интереса, по правилу, треба да буду припадници рањивих група – жене, деца, стари, млади, самохрани родитељи, једнородитељске породице, рурално становништво, незапошљена лица, жртве насиља, особе са инвалидитетом, теже запошљиве категорије становништва и припадници других рањивих група на територији општине Владичин Хан.

**Поступак преиспитавања области од јавног интереса**

**Члан 8.**

Области од јавног интереса, утврђују се на сваке две године, у поступку преиспитивања релевантности дотадашњих области од јавног интереса.

Преиспитивање постојећих области од јавног интереса и њихово поновно утврђивање спроводи се на основу новог поступка консултација са циљним групама и осталим заинтересованим странама из члана 4. овог правилника, и анализе друштвених и економских потреба општине Владичин Хан идентификованих у планским документима општине Владичин Хан, као и оцене постигнутих ефеката реализације јавног интереса у протеклом периоду од две године.

Општинско веће је дужно да започне поступак преиспитивања постојећих области од јавног интереса и њихово поновно утврђивање, а нарочито процес консултација из става 2. овог члана, најкасније 6 месеци пре истека важења утврђених приоритетних области од јавног интереса.

Током поступка консултација из става 2. овог члана, Општинско веће је дужно да обезбеди учешће представника циљних група и осталих заинтересованих страна из сваке од области које су биле дефинисане као области од јавног интереса у претходном периоду од две године.

**Оцена постигнутих ефеката реализације јавног интереса**

**Члан 9.**

По утврђивању области и приоритетних области од јавног интереса, Општинско веће, преко одређеног већника/це надлежног/не за област установљеног приоритетног јавног интереса, прати ниво реализације и задовољавања јавног интереса у општини Владичин Хан.

У циљу оцене у којој је мери декларисани јавни интерес остварен у протеклом периоду од две године, на основу постављених циљева и показатеља, анализирају се и вреднују постигнути резултати, исходи и ефекти спроведених програма, пројеката и активности који су следили јавни интерес у истом периоду, а који су били финансирани средствима из буџета општине Владичин Хан.

Анализа и вредновање постигнутих резултата, исхода и ефеката из става 2. овог члана спроводи се на основу техника анализе ефеката прописане законом који уређује плански систем у Републици Србији.

Општинско веће може ангажовати стручњаке за поједине области ради оцене постигнутих резултата, исхода и ефеката из става 1. овог члана, и припреме анализе о успешности, обиму и квалитету остварења јавног интереса у протеклом периоду од две године.

**Извештавање о оцени постигнутих резултата**

**Члан 10.**

Општинско веће сачињава годишњи извештај о оцени постигнутих резултата у погледу задовољења јавног интереса на основу спровођења програма, пројеката и активности који су следили јавни интерес у истом периоду, а који су били финансирани средствима из буџета општине Владичин Хан.

На основу годишњих извештаја из става 1. овог члана, Општинско веће сачињава збирни извештај о оцени постигнутих резултата у погледу задовољења јавног интереса за период од две протекле године.

Извештаје из ст. 1. и 2. овог члана усваја Скупштина општине Владичин Хан.

Извештаје из ст. 1. и 2. овог члана Општинско веће објављује на интернет страни и огласној табли општине Владичин Хан.

**Ступање на снагу**

**Члан 11.**

Овај правилник ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/12/19-I ПРЕДСЕДНИЦА**

 **Данијела Поповић**